《七月望日再游弥陀岩》
宋代·丘葵

弥陀岩下苍榕树，借我今年两度游。
客思凄凉无奈老，水光潋滟最宜秋。
便思乘兴归沧海，却恨知心远白鸥。
日暮强随年少去，溪山好处尽成愁。

作者简介：泉州同安人，字吉甫。早年有志朱子之学，亲炙于吕大圭、洪天锡之门。杜门励学，不求人知。宋亡，居海屿中，因自号钓矶翁。元世祖闻其名，遣御史奉币征聘，不出，赋诗见志。年八十余卒。有《易解义》、《书解义》、《诗解义》、《春秋解义》、《周礼补亡》及诗集。